生離別
作者：白居易
朝代：唐

paragraphs: 食檗不易食梅難，檗能苦兮梅能酸。
未如生別之爲難，苦在心兮酸在肝。
晨雞再鳴殘月沒，征馬連嘶行人出。
回看骨肉哭一聲，梅酸檗苦甘如蜜。
黃河水白黃雲秋，行人河邊相對愁。
天寒野曠何處宿？棠棃葉戰風颼颼。
生離別，生離別，憂從中來無斷絕。
憂極心勞血氣衰，未年三十生白髮。